माउन्ट एभरेस्ट तेक्वान्दो सुरु
पोखरामा बिहीबारदेखि तेस्रो माउन्ट एभरेस्ट खुला तेक्वान्दो च्याम्पियनसिप २०२२ जी–२ र्‍याकिङ तथा पहिलो जीसीएस माउन्ट एभरेस्ट अन्तर्राष्ट्रिय खुला पुम्से च्याम्पियनसिप–२०२२’ सुरु भएको छ । 
काठमाडौँ — पोखरामा बिहीबारदेखि तेस्रो माउन्ट एभरेस्ट खुला तेक्वान्दो च्याम्पियनसिप २०२२ जी–२ र्‍याकिङ तथा पहिलो जीसीएस माउन्ट एभरेस्ट अन्तर्राष्ट्रिय खुला पुम्से च्याम्पियनसिप–२०२२’ सुरु भएको छ । नेपाल तेक्वान्दो संघ, अन्तर्राष्ट्रिय नेपाली तेक्वान्दो संघ र गण्डकी प्रदेश तेक्वान्दो संयुक्त आयोजनामा सुरु प्रतियोगिताको गण्डकी प्रदेशका मुख्यमन्त्री कृष्णचन्द्र नेपाली पोखरेलले उद्घाटन गरे । पोखरा रंगशालाको बहुउद्देश्यीय कभर्डहल र ब्याटमिन्टन कोर्टमा सुरु प्रतियोगिता भदौ ९ सम्म चल्नेछ । गण्डकी प्रदेशका मुख्यमन्त्री पोखरेलले प्रतियोगिताले नेपालको समृद्धि, पर्यटन, राष्ट्रियता र भाइचाराको सम्बन्ध बढाएको बताए । गण्डकी प्रदेशभित्र खेल पूर्वाधार निर्माणका लागि केन्द्र सरकारसँग सहकार्य गर्दै अघि बढ्ने उनले प्रतिवद्धता जनाए । विश्व तेक्वान्दो महासंघका अध्यक्ष चुङ वाङ चोइले विश्वभरका तेक्वान्दो खेलाडी पोखरा आएर खेल्न पाउनु सौभाग्यको विषय भएको बताए । अन्नपूर्ण र माछापुच्छ्रेको काखमा तेक्वान्दो खेल्नु खेलाडीका लागि सुखद रहेको उनले सुनाए । एसियन तेक्वान्दो युनियनका अध्यक्ष प्रोफेसर क्यु सिको लीले सुन्दर नगरी पोखरामा प्रतियोगिता आयोजना गरेर आयोजकले पोखरासँगको सामीप्यता बढाउने काम गरेको बताए ।राष्ट्रिय खेलकुद परिषद्का सदस्य राजेश गुरुङले प्रतियोगिताले खेल क्षेत्र चलायमान गराएको बताए । प्रदेशमा खेल गतिविधि बढेकाले सरकारले पूर्वाधारमा विकासमा जोड दिनुपर्ने उनको भनाइ थियो । प्रदेश खेलकुद परिषदका सदस्य सचिव तेजबहादुर गुरुङले यस प्रतियोगिताले गण्डकीमा हुने नवौं खेलकुदलाई सहयोग पुर्‍याउने अपेक्षा गरे ।नेपाल तेक्वान्दो संघका अध्यक्ष प्रकाश शम्शेर राणाले प्रतियोगिता लामो संघर्षपछि नेपालका भएकाले यसलाई सफल बनाउन सबैले सहयोग गर्नुपर्ने बताए । गण्डकी प्रदेश तेक्वान्दो संघका अध्यक्ष जगनप्रसाद गुरुङका अनुसार १३ देशका १ हजार ४ सय २५ खेलाडी पोखरा आएका छन् । प्रतियोगिता अन्तर्गत रंगशालाको बहुउद्देश्यीय कभर्ड हलमा जी–२ र्‍याकिङ तथा ब्याटमिन्टनको हलमा पुम्सेका खेल भइरहेका छन् । 